Na temelju članka 19. i 35. Zakona o lokalnoj i područnoj (reginalnoj) samoupravi (“Narodne novine” broj 33/01, 60/01, 129/05, 109/07, 125/08,36/09, 150/11, 144/12, 19/13, 137/15, 123/17, 98/19, 144/20) i članka 37. Zakona o prekršajima protiv javnog reda i mira (“Narodne novine” broj 5/90, 30/90, 47/90, 29/94, 114/22) te članka 30. Statuta Grada Omiša („Službeni glasnik Grada Omiša“, broj4/09, 9/10, 2/13, 10/13, 1/18, 8/18 i 2/21), Gradsko vijeće Grada Omiša na ­­­­­­­\_\_\_\_\_\_\_ sjednici održanoj dana \_\_\_\_\_\_\_\_2023. godine donosi,

**ODLUKU**

**o javnom redu i miru na području Grada Omiša**

1. **OPĆE ODREDBE**

Članak 1.

 Ovom Odlukom se u skladu sa Zakonom, običajnim pravom i javnim moralom određuju prekršaji protiv javnog reda i mira, utvrđuju se odredbe u svrhu održavanja javnog reda i mira na području Grada Omiša, nadzor nad provođenjem odredbi ove Odluke te novčane kazne za počinjeni prekršaj.

Članak 2.

 Prekršaji protiv javnog reda i mira su djela kojima se na nedopušten način remeti mir, rad ili normalan način života građana, ometa kretanje na ulicama i drugim javnim mjestima ili ometa ostvarivanje prava I dužnosti građana, vrijeđa moral, ometa vršenje zakonitih mjera državnih tijela i službenih osoba, ugrošava opća sigurnost ljudi I imovine ili se na drugi način narušava javni red i mir građana.

1. **JAVNI RED**

Članak 3.

 Nije dopušteno kretanje vozila po šetnicama, trgovima, nogostupima, obalnim putovima, plažama i parkovima.

 Kretanje vozila po površinama označenim u prethodnom stavku iznimno se dopušta kada se određeni poslovi ne mogu obaviti na drugi način, a nepohodni su radi otklanjanja opasnosti za sigurnost ljudi i imovine (hitna medicinska pomoć, vatrogasci, policija i sl.) ili je isto odbreno od strane nadležnog upravnog tijela Grada Omiša.

 Na autotaksi stajalištu koje je označeno odgovarajućom prometnom signalizacijom zabranjeno je parkiranje i zaustavljanje vozila koja nisu autotaksi vozila.

 Autotaksi vozila su vozila koja ispunjavaju uvjete određene propisom koji uređuje posebne uvjete za vozila kojima se obavlja ta vrsta javnog cestovnog prijevoza i imaju odobrenje nadležnog tijela.

Članak 4.

 Nije dopušteno kretanje bez kupaćeg kostima izvan plaža koje su određene kao nudističke plaže.

 Zabranjeno je kretanje na javnim površinama te ulaženje u javne prostore bez odjeće ili u kupaćem kostimu, osim u one koji su tako locirani da su namijenjeni za pružanje usluga kupačima.

 Odgovorne osobe u trgovini, ugostiteljskoj radnji ili vlasnici drugih poslovnih prostorija dužni su poduzeti mjere kako bi se provele odredbe iz ovog članka.

Članak 5.

 Zabranjeno je na javnim površinama nuđenje na prodaju i prodaja proizvoda bez odobrenja nadležnog upravnog tijela Grada Omiša.

 Zabranjeno je na javnim površinama pozivanjem, isticanjem natpisa ili na drugi način nuditi, nagovarati ili prodavati usluge iznajmljivanja smještaja te usluga izleta, brodskih izleta, nautičkog turizma, paket aranžmana i slično bez odobrenja nadležnog tijela.

 Pružatelji usluga plovnih objekata mogu obavljati ugovaranje i nuđenje istih isključivo na plovnom objektu i neposredno uz mjesto priveza plovnog objekta ukoliko su ishodili odobrenje nadležnog tijela ili je javna površina za tu svrhu dodijeljena na korištenje putem javnog natječaja.

 Organizatori izleta na plovnim objektima dužni su osigurati nadzor nad ukrcajem i iskrcajem putnika i skrbiti da putnici svojim ponašanjem na javnim mjestima ne narušavaju javni red i mir.

 Organizatori izleta na plovnim objektima i brodari obvezni su poštivati odredbe pravilnika kojim su propisane najviše dopuštene razine buke na otvorenom prostoru.

 Osim osobe zatečene u prekršaju, za prekršaje iz ovog članka odgovorna je i osoba (pravna osoba, fizička osoba obrtnik i osoba koja obavlja drugu samostalnu djelatnost) čije se usluge ili proizvodi nedopušteno nude, odnosno prodaju.

Članak 6.

 Zabranjeno je ležanje i spavanje na javnim mjestima, klupama, parkovima, travnjacima, kućnim ulazima i drugim javnim površinama.

 Zabranjeno je spavanje u vozilima na javnim parkiralištima Grada Omiša i parkiralištima ustanova i trgovačkih društava u vlasništvu Grada Omiša.

 Nije dopušteno kampiranje izvan kampova.

 Zabranjeno je kupanje kućnih ljubimaca u moru i rijeci na mjestima gdje je zabrana javno istaknuta.

Članak 7.

 Zabranjeno je korištenje pirotehničkih i drugih sredstava, kojima se može ugroziti sigurnost ljudi i imovine, bez odobrenja nadležnog tijela Ministarstva unutarnjih poslova.

Članak 8.

 **Zabranjeno je šaranje i crtanje grafita po spomenicima, fasadama objekata, javnih i privatnih stambenih, poslovnih ili objekata društvenog sadržaja te po komunalnoj infrastrukturi i** po javnim površinama.

 Izuzetak od zabrane iz stavka 1. ovog članka odnosi se na objekte koji su ishodili odobrenje nadležnog tijela.

Članak 9.

 Nije dopuštena konzumacija alkoholnih pića na javnim površinama.

 Iznimno, dopušteno je konzumiranje alkoholnih pića na javnim površinama za potrebe javnih manifestacija.

 Organizatori manifestacija obvezni su poštivati odredbe pravilnika kojim su propisane najviše dopuštene razine buke na otvorenom prostoru, ukoliko od nadležnog tijela nisu ishodili dopuštenje.

Članak 10.

 Nije dopušteno narušavati red na javnim mjestima gdje se okuplja ili u redu čeka veći broj građana.

 Za održavanje reda iz odredbi stavka 1. ovog članka dužne su skrbiti i osobe na čiju uslugu građani čekaju.

Članak 11.

 U dane blagdana i dane žalosti u Republici Hrvatskoj, tijela državne uprave, lokalne samouprave i područne (regionalne) samouprave, trgovačka društva, trgovci pojedinci, obrtnici i dr. pravne osobe dužne su na prikladan način istaknuti službenu zastavu Republike Hrvatske.

 Najkasnije u roku od 24 sata nakon prestanka razloga poradi kojeg su zastave istaknute, iste se moraju ukloniti.

Članak 12.

 Za sportska, kulturna i druga događanja pri kojima se opterećuju javno prometne površine više od uobičajenog (npr. biciklističke, motorističke utrke, snimanja reklama i sl.) potrebno je imati odobrenje nadležnog tijela Ministarstva unutarnjih poslova.

Članak 13.

 Zabranjeno je ometati zatvaranje prodavaonica i drugih oblika trgovine te ugostiteljskih objekata u vrijeme koje je propisima o radnom vremenu određeno za njihovo zatvaranje.

Članak 14.

 Zabranjeno je omalovažavanje i vrijeđanje službene osobe prilikom vršenja ili u svezi s vršenjem službe i obavljanja poslova iz njihovog djelokruga ovlasti.

1. **JAVNI MIR**

Članak 15.

 Građani koji obavljaju svoje private i službene poslove, dužni su iste obavljati bez buke i uznemiravanja ostalih građana u vremenu od 22.00 do 7.00 sati i od 14.00 do 17.00 sati.

 U navedenom vremenu zabranjeno je građanima u stambenim objektima činiti buku iznad dopuštene razine.

Članak 16.

 Zabranjeno je u vrijeme održavanja političkih, kulturnih, sportskih i drugih priredbi ometanje istih neumjesnim primjedbama, dobacivanjem, zviždanjem, namjernim guranjem i sličnim neprimjerenim ponašanjem.

 Organizatori su dužni prethodno izvršiti prijavak javnih skupova i priredbi nadležnoj policijskoj postaji te skrbiti da se osobe koje svojim namjernim ponašanjem ometaju nazočne građane, odstrane sa skupa i priredbi.

Članak 17.

 Zabranjeno je narušavati mir pjevanjem, sviranjem, vikom, bukom, upotrebom razglasnih uređaja i slično, u razdoblju od:

* 15. svibnja – 14. listopada u vremenu od 24.00 do 07.00 sati i od 14.00 do 17.00 sati
* 15. listopada – 14. svibnja u vremenu od 22.00 do 07.00 sati i od 14.00 do 17.00 sati

 Zabrana i ograničenje sviranja i pjevanja ne odnosi se na manifestacije za koje postoji odobrenje nadležnog upravnog tijela Grada Omiša.

 Za vrijeme održavanja koncertnih večeri Festivala dalmatinskih klapa Omiš prema njegovom prethodno javno objavljenom programu, zabranjeno je puštanje glazbe, izvođenje programa, te stvaranje buke iz drugih izvora koji nisu u kontekstu s ovom manifestacijom i to na svim javnim mjestima i svim ugostiteljskim objektima u staroj jezgri naselja Omiš s iznimkom Ulice Fošal.

Članak 18.

 Rukovanje predmetima kojima se stvara buka (kante, sanduci i sl.) treba se vršiti na način kojim se ne remeti mir stanovništva.

 Rukovanje i promet vozilima noću od 22.00 do 07.00 sati mora se vršiti pažljivo da se ne remeti noćni mir i odmor građana.

 Zabranjeno je uključivati se u promet motornim vozilima sa otvorenim ispušnikom

1. **NADZOR NAD PROVOĐENJEM ODLUKE**

Članak 19.

 Nadzor nad provođenjem ove Odluke obavljaju policijski službenici Ministarstva unutarnjih poslova (policijska postaja u Omišu) i službenici Upravnog odjela za komunalno stambenu djelatnost, uređenje prostora i zaštitu okoliša Grada Omiša (komunalno redarstvo).

**V. PREKRŠAJNE ODREDBE**

Članak 20.

 Novčanom kaznom u iznosu od 135 do 1.320 eura kaznit će se za prekršaj pravna osoba ako postupi :

1. protivno članku 3 Odluke;
2. protivno članku 5. Odluke;
3. protivno članku 9. Odluke;
4. protivno članku 10. Odluke;
5. protivno članku 11. Odluke;
6. protivno članku 12. Odluke;
7. protivno članku 16. Odluke;
8. protivno članku 17. Odluke;

 Za prekršaje iz stavka 1. ovog članka kaznit će se novčanom kaznom u visini od 75 do 255 eura i odgovorna osoba u pravnoj osobi.

Članak 21.

 Novčanom kaznom u iznosu od 75 do 660 eura kaznit će se za prekršaje iz članka 20., stavka 1. ove Odluke fizička osoba obrtnik i osoba koja obavlja drugu samostalnu djelatnost, koja počini prekršaj u vezi obavljanja njezina obrta ili druge samostalne djelatnosti.

Članak 22.

 Novčanom kaznom u iznosu od 45 do 264 eura kaznit će se za prekršaje iz članka 20., stavka 1. ove Odluke fizička osoba te za prekršaj ako postupi:

1. protivno članku 4. Odluke;
2. protivno članku 6. Odluke ;
3. protivno članku 7. Odluke;
4. protivno članku 8. Odluke;
5. protivno članku 13. Odluke;
6. protivno članku 14. Odluke;
7. protivno članku 15. Odluke;
8. protivno članku 18. Odluke;

 Novčanom kaznom u iznosu od 45 do 264 eura kaznit će se fizička osoba – roditelj, odnosno staratelj djeteta koje je počinilo prekršaj iz članka 20., stavak 1. ove Odluke i stavka 1. ovog članka, ako je propustio dužnost staranja o djetetu.

 Dijete je osoba do navršenih 14 godina života.

**VI. PRIJELAZNE I ZAVRŠNE ODREDBE**

Članak 23.

 Stupanjem na snagu ove Odluke prestaje važiti Odluka o javnom redu i miru na području Grada Omiša („Službeni glasnik Grada Omiša“, broj2/96, 5/02, 5/03, 6/03, 7/03, 4/09, 5/11 i 11/13).

Članak 24.

 Ova Odluka stupa na snagu osmog dana od dana objave u “Službenog glasniku Grada Omiša”.

KLASA: 363-01/23-01/111

URBROJ: 2181-7-05-01/1-23-02

Omiš,

PREDSJEDNIK

 GRADSKOG VIJEĆA

 Zvonko Močić, dr.med.